Jak de Priester skryf liedjie vir Toks | Maroela Media
Jak de Priester het sy kuier saam met die oud-rugbyspeler Toks van der Linde in Senekal so geniet, dat hy sommer 'n liedjie oor hom geskryf het.
"Ons was by sy skool, ek het klavier gespeel en hy het "Stuur Groete aan Mannetjies Roux" gesing. Wat 'n wonderlike oomblik."
Dié ontmoeting het plaasgevind tydens die verfilming van die kykNET-program "Reis na gister" toe Jak in Toks se grootword-dorp gaan draai het om te sien hoe dié Springbok se grootwordjare gelyk het.
"Stuur liefde aan ou Toks" handel oor Suid-Afrika en Springbokrugby wat op 'n laagtepunt is en hoe ondersteuners in sak en as is. Maar Jak meen dit is juis dáár waar die waardevolste lesse geleer word.
"Mens leer nie oor die lewe as jy net die heeltyd wen nie. Jy leer juis as jy daar in die modder rondval."
Dié liedjie is opgeneem vir Jak se nuwe album getiteld "15" en sal binnekort beskikbaar wees. Besoek Jak de Priester se webblad of Facebook-blad vir meer besonderhede.